runetrust/blame-folketinget-dk huggingface dataset:
Alex Vanopslagh (LA), 2023-03-28:
Jeg vil egentlig gerne starte med en ros til Socialdemokratiets formand, fru Mette Frederiksen, for fru Mette Frederiksen har sagt nogle ualmindelig kloge ting om de problemer, vores velfærdssamfund står med.
Så kort fortalt er der brug for det, man kunne kalde velfærdssamfundet 2.0.
Skulle jeg være lidt kæk, ville jeg måske bemærke, at det jo ofte er sådan, at når jeg får lyst til at rose fru Mette Frederiksen, er det for at have sagt noget klogt og ikke at have gjort noget klogt.
Men det sidste kan jo nås endnu, også på det her område, men så tror jeg, det er nødvendigt, at man indser, at vi ikke får løst problemerne alene ved at frisætte kommunerne og de offentligt ansatte.
Jeg tror grundlæggende, at vi skal huske på, hvem det er, velfærdssamfundet er til for.
Det er jo ikke til for de offentligt ansatte eller kommunerne, det er til for borgerne, og velfærd er altså noget andet end bare at have et job i den offentlige sektor.
Det er ikke, fordi jeg er modstander af at sætte den offentlige sektor fri, men jeg kan være bekymret for, at hvis det eneste, vi gør, er at give kommunerne frihed til at gøre, som de nu engang har lyst til, så er det borgerne, der står tilbage med ansvaret, altså ansvaret for at finde vej i den offentlige sektors labyrinter og bare affinde sig med det, som kommunen nu ønsker at tilbyde dem.
I stedet bør vi have den ambition, at vi også sætter borgerne fri, for det er dem, det handler om, og sikre, at det er dem, der leverer velfærden, der også har ansvaret – ansvaret for at drive deres tilbud på en måde, som borgerne er tilfredse med, og ansvaret for at bruge den nyvundne frihed til at tænke nyt og til at kunne lære af sine fejl.
Hvis vi vil skabe velfærdssamfundet 2.0, tror jeg også, vi skal sætte fokus på mere frihed til at kunne blive velfærdsiværksættere og på en mere fri og reel konkurrence om at levere velfærden.
For hvis det eneste, vi fokuserer på, er, at kommuner og offentlige institutioner skal have mere frihed, herunder frihed fra konkurrencen og frihed fra konsekvenser ved at gøre sit arbejde knap så godt, så står vi stadig væk med nogle store udfordringer.
Så får vi ikke velfærdssamfundet 2.0, vi får bare velfærdssamfundet 1.0, bare med lidt mindre bureaukrati, og ja, så er vi i sandhed tilbage i 1970'erne.
Så opfordringen herfra er at gå mere ambitiøst til værks.
Vi vil gerne bidrage til det i Liberal Alliance.
Tiden er gået.
Mai Villadsen (EL), 2023-03-28:
Tak for talen.
Der er jo mange ting, vi som partier er meget, meget uenige om, kan man godt sige.
Men der er også et område, hvor vi ofte plejer at kunne arbejde sammen; det er inden for retspolitik, åbenhed i det offentlige, retsprincipper i det hele taget.
Det er jo ikke så længe siden, vi i fællesskab med rigtig mange andre her lavede en fælles henvendelse til justitsministeren om undersøgelseskommissoriet for FE-undersøgelsen.
Vi kunne godt tænke os, at det blev åbnet mere op, og at man rykkede det fra Justitsministeriet til Folketinget.
Mener partilederen, at vi har fået et fyldestgørende svar fra regeringen?
Lars Løkke Rasmussen (M), 2023-03-28:
Det er jeg også personligt ærgerlig over, og lige præcis det spørgsmål dengang omkring regionernes fremtid og sådan noget blev – for nu at være åben omkring det – jo også begyndelsen til enden, måske, på mit eget politiske arbejde i det parti, jeg repræsenterede på det tidspunkt, og er på en eller anden måde blevet sådan et symbol, som alle skyggebokser om.
Derfor har der været en lang årrække, hvor der ikke rigtig er nogen, der har lagt arm med det, som alle jo er enige om, altså hvordan vi kaster lys over den der bermudatrekant, og derfor er jeg så uendelig glad for, at vi nu har fået en regering, som har valgt at sige, at nu træder vi et skridt tilbage og ser på det fordomsfrit og uden forhåndsbindinger, og det gælder både dem, der synes, at regionerne er guds gave til folket, og dem, der synes, at det forholder sig omvendt.
Inger Støjberg (DD), 2023-03-28:
Altså, jeg vil meget gerne være med til at udfordre konventionerne, og ud over at jeg har ry for det, har jeg også på papir – det har jeg rettens ord for – at det vil jeg.
Men når det er sagt, vil jeg sige, at man jo rent faktisk godt kan ændre konventionerne.
Hr. Søren Pape Poulsen og jeg ændrede statsløsekonventionen i vores tid i regering, så man netop ikke kommer til at give statsborgerskab til en, som PET anser som en, der kunne være til risiko for landets sikkerhed, og det var man ellers nødsaget til førhen.
Så det kan godt lade sig gøre, men det er et stort stykke arbejde.
Jeg synes faktisk, at man både skal presse på for det og udfordre det, og det vil jeg meget gerne være med til.
Morten Messerschmidt (DF), 2023-03-28:
Nu har fru Inger Støjbergs parti jo ikke været med til at lave reglerne, men fru Inger Støjberg bærer selvfølgelig et centralt ansvar for den udlændingepolitik, der føres i Danmark.
Jeg deler bare slet ikke tilgangen.
Altså, vi vil til enhver tid forsøge at stramme indfødsretsaftalen.
Vi vil gerne gå langt videre.
Jeg synes, det er helt åbenlyst, at de udfordringer, som ikke bare Danmark, men jo nærmest alle vesteuropæiske lande står med i forhold til muslimsk indvandring, kalder på, at man får gjort meget mere, end der gøres i dag.
Men skal det så være sådan, at man så også automatisk stemmer for dansk indfødsret til folk, som helt åbenlyst ikke er danske i hjertet, og som har mere sympati for Grimhøjmoskéen og mere sympati for islamistisk agitation og alt muligt andet end Danmark?
Inger Støjberg (DD), 2023-03-28:
Jeg kan sige det sådan helt klart.
Når man sætter regler for, hvornår folk skal have dansk statsborgerskab, og når man selv er med til at beslutte de regler, så mener jeg også, at den dag man så skal stemme om det i Folketingssalen, så må man selvfølgelig også stå ved det, og så siger man ja til de mennesker, der rent faktisk lever op til de regler, der er sat.
Dermed ikke være sagt, at vi ikke også gerne vil være med til at stramme reglerne for statsborgerskab igen.
Men jeg synes også, det må være sådan, at når man selv har været med til at lave reglerne, stemmer man selvfølgelig også for, når det så gælder her i Folketingssalen, hvilket Dansk Folkeparti i øvrigt også har gjort hidtil.
Nu ved jeg så godt, at der har været en række år, hvor man ikke har gjort det, men førhen gjorde man det på præcis samme måde.
Alle har det jo inde på livet på en eller anden måde, og derfor er det måske også en problemstilling, vi alle sammen kan sætte os ind i.
Jeg tror faktisk, at en af de rigtig afgørende ting er, at der også er uddannelser ude i landet, så man ikke nødvendigvis skal rejse ind til de store byer for at tage en velfærdsuddannelse.
Og der må jeg jo så med skam sige, at der trækker den nuværende regering lidt i den forkerte retning efter min mening, for der er velfærdsuddannelser, som ellers var planlagt til at blive flyttet ud, og som nu bliver trukket ind til de store byer igen.
Det er ikke nødvendigvis sosu-uddannelsen, men vi taler her bl.a. om pædagoguddannelsen, som jeg ved at man jo egentlig havde en kæmpe forventning om f.eks. at få til Rebild Kommune – noget, vi begge to kender til – men som nu formodentlig bliver i Aalborg.
Så jeg tror faktisk, at man skal prøve at tænke hele landet ind, også når det handler om at rekruttere til de her uddannelser.
Mette Frederiksen (S), 2023-03-28:
Ja, bestemt.
Og vi er optaget af uddannelse.
Nu var det social- og sundhedsområdet, jeg egentlig gerne vil tale om, for det er nok det område, hvor vi forventer, at problemerne bliver størst.
Vi ser både færre i den erhvervsdygtige alder, og vi ser flere ældre om nogle år, kombineret med at der er færre, der søger ind på de her uddannelser.
Derfor kunne jeg godt tænke mig at høre, om Danmarksdemokraterne vil med ind i det arbejde, vi kommer til at sætte i gang, der handler om afbureaukratisering på ældreområdet, så vi får frigjort medarbejdernes tid til det, det egentlig handler om, men også om Danmarksdemokraterne vil gå med ind i spørgsmålet omkring folkeskole, ungdomsuddannelser, så vi faktisk får uddannet nogle flere til at passe på dem, der har allermest behov for at blive passet på.
Inger Støjberg (DD), 2023-03-28:
Vi går ind i alle de forhandlinger, vi overhovedet bliver inviteret til, og det gør vi med et åbent sind.
Det vil man i øvrigt også kunne se allerede nu, for vi er jo allerede med i en række aftaler, og sådan vil det også blive fremadrettet.
Men det er vigtigt for mig at sige, at jeg synes, det er helt afgørende, ud over afbureaukratisering – det er vi helt enige om – og ud over at man opprioriterer sådan noget som erhvervsuddannelser, hvilket i øvrigt også er noget af det, som jeg desværre synes regeringen svigter med sit finanslovsudspil den her gang, at der er uddannelser at tage i hele landet, også fordi det altså bare gør grundlaget større at rekruttere fra.
Når man kigger på sådan noget som sundhedsuddannelserne, er der ingen tvivl om, at en del af dem, som man kunne forestille sig ville søge ind på nogle af de her velfærds- og sundhedsuddannelser, også er folk, der bor i yderområderne.
Pia Olsen Dyhr (SF), 2023-03-28:
Tak til ordføreren.
Vi var for nylig med Det Udenrigspolitiske Nævn på rejse til Asien, og her hørte vi en del om Kinas ageren i området.
Nu er Danmarksdemokraterne stadig væk et ret nyt parti, og der har jo ikke været så mange anledninger til at diskutere udenrigspolitik af den art, så derfor kunne jeg egentlig godt bare tænke mig at stille et åbent spørgsmål om Danmarksdemokraternes syn på Kinas ageren og herunder også hr. Lars Løkke Rasmussens, udenrigsministerens, forslag om at lave et strategisk partnerskab med Kina eller opdatere det kinesiske partnerskab.
Inger Støjberg (DD), 2023-03-28:
Jeg må sige, at det var en øjenåbner at være i Indonesien og også høre om Kinas påvirkning i hele regionen, og jeg må sige, at hvis man taler strategiske partnerskaber med Kina i den her tid, gør det mig meget bekymret.
Vi taler i øvrigt om en tid, hvor man beder alle i statsforvaltningen om at fjerne TikTok og andet, og så tror jeg måske ikke lige, at det er nu her, man skal opprioritere samarbejdet med Kina på det strategiske plan.
Jeg vil i hvert fald sige, at det ikke er noget, jeg kommer til at presse på for.
Pia Olsen Dyhr (SF), 2023-03-28:
Jeg er faktisk meget enig i den analyse, og jeg synes, at noget af det, vi i hvert fald oplevede i Indonesien, jo også er, at Kina opfører sig vanvittig aggressivt i forhold til sine naboer, på samme vis, som vi faktisk har set Rusland agere i forhold til sine naboer.
Vi kigger ind i en ny sikkerhedspolitisk situation globalt, som jeg jo også synes statsministeren faktisk har understreget flere gange, så jeg er sådan set meget enig med Danmarksdemokraternes partileder, og det gør mig en lille smule tryg, at vi på hver vores side af regeringen måske kan være med til at få udenrigsministeren på bedre tanker.
Morten Messerschmidt (DF), 2023-03-28:
Tak, formand.
Fru Inger Støjberg har flere gange sagt, at hun bærer udlændingepolitikken i hjertet.
Så vil jeg bare gerne spørge, hvordan det harmonerer med, at hun den anden dag stemte for 1.600 udlændinge, der fik dansk indfødsret, herunder folk, der eksplicit har udtrykt sympati for Grimhøjmoskéen.
Pernille Vermund (NB), 2023-03-28:
Det er jeg rigtig glad for, og partilederen siger nærmest en til en det, som jeg ville følge op med, nemlig at når vi taler om tilliden i vores samfund, som også har været rejst tidligere, så er jeg fuldstændig overbevist om, at det har betydning for tilliden i samfundet, at man kan føle sig tryg ved, at det, der foregår, foregår efter bogen.
Og jeg kan godt forstå, når man sidder som minister, at man har lyst til og brug for, at der er noget rum, som ikke alle kommer ind i, altså noget arbejdsrum, hvor man også kan lave nogle kladder og nogle skitser, som alle ikke behøver at se.
Men vi er langt derfra, og derfor er jeg glad for, at i kampen for en mere tillidsbaseret samfund vil SF fortsætte den dagsorden.
Alex Vanopslagh (LA), 2023-03-28:
Nej, og jeg er glad for, at fru Mai Villadsen bringer det her op.
For jeg synes, det vil være enormt frustrerende og forkert på alle planer, hvis det er, at vi ikke undersøger den her sag grundigere.
Det, regeringen lægger op til, er bare, at man skal undersøge årsagerne til hjemsendelsen.
Men det har vi fået undersøgt en gang.
Det fik vi undersøgt, dengang den kommission frikendte FE-ledelsen for de anklager, den havde hængende over hovedet.
Det, vi ikke har fået undersøgt, er hele det efterfølgende forløb, der i sidste ende fører frem til en sigtelse, herunder alt, hvad der er sket politisk.
Når man ikke vil undersøge det fra regeringens side, ja, så vækker det jo også en større mistanke om, at der måske er en grund til, at de ikke vil have det undersøgt, og jeg håber, at vi i resten af oppositionen bliver ved med at presse på for at få undersøgt tingene grundigt.
Pia Olsen Dyhr (SF), 2023-03-28:
Se, det her er jo rigtig vigtigt, for mange af de udfordringer og problemer, vi har haft med parlamentarismen, ville måske være mindre, hvis vi kunne se magthaverne efter i sømmene.
Så jo, jeg mener, at offentlighedsloven skal ændres.
Vi opsagde jo forliget før valget i 2019, og efter valget var der faktisk ikke flertal for offentlighedsloven, for det var alene Socialdemokratiet og Venstre, der fastholdt det.
Men så smuttede Det Konservative Folkeparti desværre fra det og valgte at gå tilbage ind i folden med Venstre og Socialdemokraterne og derved ikke være med til at ændre på offentlighedsloven.
Det var ærgerligt, for det havde vi gerne set.
Alex Vanopslagh (LA), 2023-03-28:
Det, jeg synes er interessant, er: Hvis nu det skulle vise sig efter den her valgperiode, at det – i gåseøjne – eneste, man formår, er at sætte den offentlige sektor fri, at afbureaukratisere, men at man ikke får set på noget, der skal give mere konkurrence og innovation, eller tænker lidt mere end 10 år frem, vil det jo formentlig være, fordi Socialdemokratiet ikke ønsker det.
Det er nok i hvert fald ikke Moderaterne, der vil blokere for, at man går et skridt videre.
Og vil den naturlige konklusion så ikke være, at der så alligevel ikke var noget magisk i midten af dansk politik, at det ikke var det, at det skulle foregå på midten, der ville føre til de store forandringer, men at det derimod er dem, der bakker op om de gode idéer, der kan føre til de gode forandringer?
Lars Løkke Rasmussen (M), 2023-03-28:
Men nu er vi så ovre i mol igen, for nu bruger vi tiden på at stå og foruddiskontere, at ingenting lykkes, og at magien forsvinder.
Det synes jeg er en trist tilgang til det.
Hr. Alex Vanopslagh ved godt, at han og jeg tænker relativt ens om mange af de her ting.
Og for første gang i danmarkshistorien, i hvert fald nyere tids danmarkshistorie, har vi nu en regering med partier fra hver sin side af hegnet, som har lavet en fælles analyse af, hvad vores udfordringer er, og hvor der i hvert fald er en chance for, at man undgår den risiko for, at man bare står og spiller tennis med hinanden, ikke?
Og jo flere partier der byder sig til og går konstruktivt ind i det her, jo større sandsynlighed er der for, at man ikke bliver skuffet.
Og jeg arbejder ikke målrettet hen mod en skuffelse.
Jeg arbejder målrettet hen mod en succes.
Og jeg ville elske det, hvis Liberal Alliance vil være en del af den.
Pernille Vermund (NB), 2023-03-28:
Tak for det.
Jeg vil egentlig gerne tage tråden op fra partilederens tale og tale om værdier og tale om civilsamfundet og om alt det, der er forudsætningen for velfærdsstaten eller velfærdssamfundet, som jeg nu kan høre at Socialdemokratiet også er begyndt at bruge som ord.
For mig og for Nye Borgerlige er det jo noget af det, som er helt afgørende, også når vi ser ud i fremtiden: at der er et fælles værdisæt, at vi har en forståelse af, at den kultur, som vi er fælles om, at de værdier, vi er fælles om, er forudsætningen for, at vi kan klare alle de ting, vi står over for, uanset om der mangler penge, mangler hænder eller mangler initiativ.
Hvad gør partilederen sig af tanker om det?
Lars Løkke Rasmussen (M), 2023-03-28:
Først og fremmest vil jeg på 30 sekunder komme med det korte svar, at jeg er helt enig i den måde, der bliver spurgt ind til det her på, altså en til en enig.
Så kommer det jo med enormt mange implikationer, for så handler det om at få alle med, altså bl.a. de 42.000 unge, der et eller andet sted ikke rigtig får greb om tilværelsen; det handler det bl.a. om.
Og det er ikke, fordi jeg ikke går ind for friskoler – jeg går meget ind for friskoler – men det efterlader bare sådan et eller andet tomrum, der skal fyldes op på anden vis.
Og nu er tiden fløjet.
De er rigtig gode.
Og så sent som i går sad vi en hel dag på Marienborg og førte nogle af de her samtaler, for det er jo på en eller anden måde det, der sker, hvis man tager boksehandskerne af og giver sig tid til at tale sammen og tænke sig om, og det skal vi da gøre meget mere af.
For det kan da godt være, at det ikke er big news på TV 2 News og det ikke passer ind i sådan almindelig konfrontationsjournalistik, men danskerne vil gerne tale om det.
Det er i hvert fald den erfaring, jeg selv har fået i de her år, hvor jeg pausede lidt og bl.a. tog ud og talte med danskerne.
Danskerne vil gerne tale om det her, og danskerne ved også godt, at vi er lidt mere udfordrede, end vi går og leger, at vi er, og at tingene ikke lige kan løses med en hurtig bevilling og en ekstra normering.
Det ved danskerne godt.
Franciska Rosenkilde (ALT), 2023-03-28:
Jeg har hørt Moderaterne omtalt som Alternativet i jakkesæt, og jeg ser da også nogle ligheder.
Forleden hørte jeg bl.a. kulturministeren sige noget om en ny politisk kultur med mere fokus på egen politik end altid at kritisere kollegaerne.
Derudover ved jeg også, at Moderaterne går rigtig meget op i kulturpolitik, og begge dele glæder mig.
Men Moderaterne sidder så også på Klima-, Energi- og Forsyningsministeriet, og det er måske der, vores ligheder er langt fra hinanden.
For jeg hører, at hr. Lars Løkke Rasmussen er en mand, der glæder sig til klimahandling, på trods af at klimaministeren har været stort set usynlig de første 100 dage.
Derfor vil jeg gerne høre hr. Lars Løkke Rasmussen, om han virkelig føler noget i sit hjerte, og hvad han føler i sit hjerte, når han læser, at CO 2 -udledningerne i Danmark steg fra 2021 til 2022.
Lars Løkke Rasmussen (M), 2023-03-28:
Klimaministeren har været stort set usynlig i 100 dage – ikke i min optik.
Altså, jeg har tilbragt rigtig mange af de dage sammen med ham, i regeringens økonomiudvalg, i regeringens koordinationsudvalg.
Han har tilbragt tiden i regeringens grønne udvalg.
Altså, jeg ved ikke, hvad det er, man forestiller sig.
Vi skal handle på det her, og det kræver lige et kort tilløb.
Der er gået 100 dage, og det bliver jo en repetition af det svar, jeg gav til hr. Martin Lidegaard.
Der skal nok komme handling, og det varer ikke 100 dage mere, før vi har lagt frem, hvordan der skal handles.
Franciska Rosenkilde (ALT), 2023-03-28:
Det glæder mig, at klimaministeren er mødt op til sit parlamentariske ansvar, men når jeg omtaler usynlighed, mener jeg, at der ikke er fremlagt nogen former for anvisning på, hvordan vi når vores 2025-mål, hverken i regeringsgrundlaget eller i finanslovsudspillet.
Pernille Vermund (NB), 2023-03-28:
Tv-kanalerne ønsker dem ikke, og vi har ikke tid til dem i Folketingssalen.
Hvordan er de diskussioner og samtaler – det er af ren nysgerrighed – i en regering, hvor man jo, selv om man har meget praktisk og konkret politik, der er ens, skal forene ideologier og synspunkter, som er så forskellige som det borgerlige og det mere kollektivistiske socialdemokratiske?
Lars Løkke Rasmussen (M), 2023-03-28:
Ja, det er jeg helt enig i.
Og tak for tilgangen, for jeg tror faktisk, at vi i fællesskab har en opgave med at få talt udfordringerne frem, og gerne i dur og ikke i mol, for jeg føler, at Danmark har et stærkt udgangspunkt.
Men det er klart – og statsministeren sagde det meget tydeligt til KL's topmøde, tydeligere end nogen dansk statsminister nok har sagt det før – at det med at korrigere for demografien er utilstrækkeligt i et samfund, der bliver rigere.
Så vi skal jo finde nøglen til, hvordan vi håndterer ikke bare flere ældre med færre i den arbejdsdygtige alder, men også flere ældre, der har større købekraft og større forventninger.
Det er en kæmpe opgave.
Alex Vanopslagh (LA), 2023-03-28:
Tak for det.
Jeg er jo en til en enig i den diagnose, som regeringen, både fru Mette Frederiksen og hr. Lars Løkke Rasmussen, har stillet af vores velfærdssamfund.
Det interessante er jo selvfølgelig, hvad løsningerne så er.
Og til en start vil jeg egentlig blot høre hr. Lars Løkke Rasmussen, om hr. Lars Løkke Rasmussen er enig i, at hvis man alene frisætter den offentlige sektor og afbureaukratiserer, er man langtfra nået i mål endnu.
Mai Villadsen (EL), 2023-03-28:
Tak, og tak for talen.
Jeg vil oprigtig gerne kvittere for, at hr. Lars Løkke Rasmussen tager spørgsmålet om organdonation op.
Jeg synes, det er virkelig væsentligt, at vi får sikret, at flere får den hjælp, de har behov for.
Men lad os gå til det, jeg egentlig havde forberedt: Jeg har en lille quiz med.
Jeg kunne godt tænke mig at høre, om hr. Lars Løkke Rasmussen kan gætte, hvem der har udtalt følgende for relativt nylig: Danmark har ikke råd til at blive fattigere på viden, og ingen bliver dygtigere af, at vi fjerner ECTS-point fra vores universitetsuddannelser og halverer studietiden for kandidaten.
Det har man, og jeg kan jo konstatere, at der er forskel på forberedelsesniveauerne i dit og mit parti, men jeg prøvede nu alligevel at være venlig i forhold til talen.
Jeg synes faktisk, det er et væsentligt spørgsmål, for det er hr. Jakob Engel-Schmidt, som har sagt det, en minister for Moderaterne, og jeg er rørende enig i, hvad han har sagt.
For det er farligt at lave det eksperiment med vores uddannelsessystem, som regeringen nu er gået ind på, og derfor vil jeg virkelig gerne spørge: Hvad er det, der har ændret sig?
Er det bare en følge af et politisk kompromis?
Er man virkelig blevet overbevist om, at det her er klogt, eller er man klar til at lytte til nogle af de mange andre partier, der har bedre modeller?
For det her er farligt, og det havde hr. Jakob Engel-Schmidt ret i.
Lars Løkke Rasmussen (M), 2023-03-28:
Jamen altså, en del af det er jo et politisk kompromis, og jeg er sådan set varm tilhænger af idéen om et politisk kompromis, for hvis alle folk bare står på deres udgangspositioner, kan man jo ikke lave noget om.
Vi har haft nogle meget gode drøftelser omkring det her, som jo gør, at det også præsenteres i en form, hvor vi for første gang i mange, mange år øger antallet af internationale studiepladser i Danmark, antallet af engelsksprogede studiepladser; at taxameter 1, som ikke var en del af den tidligere regerings finanslovsforslag, nu er en del af den nye regerings forslag; at det ikke kun handler om at gøre uddannelser kortere, men også at gøre nogle af dem længere; at det handler om at have et helt andet efteruddannelsesperspektiv; og at det jo så i øvrigt skal følges op senere med en indsats, der handler om vores ungdomsuddannelse.
Det er jo det samlede billede, vi skal kunne se os selv i, og vi kan fint se os selv i det samlede billede.
Morten Messerschmidt (DF), 2023-03-28:
Jeg vil gerne høre, hvad hr. Lars Løkke Rasmussens tanker så er i forhold til at løse det helt åbenlyse problem med organdonation.
For det rejser jo den grundlæggende diskussion om, hvem der har adkomsten til vores krop, når vi dør.
Er det staten?
Eller er det den enkelte?
Er det familien?
Jeg kan ikke med mig selv – og jeg har slet ikke engang prøvet med mit parti endnu, så det kommer først i anden række – finde ud af, hvad det rigtige er.
Nu har hr. Lars Løkke Rasmussen jo i den grad haft indflydelse på dansk sundhedspolitik igennem mange år.
Noget er gået godt, noget venter vi stadig væk på.
Så tror jeg da, det ville befordre diskussionen frem for bare at bede om en debat.